ཉེ་སྔོན་དཀར་མཛེས་རྫོང་ཁོངས་སུ་སྔགས་འཛིན་དགའ་བ་འཁྱིལ་བའི་མཐུན་ཚོགས་ཀྱི་ཐེངས་བཞི་པའི་ཚོགས་འདུ་ཞེས་པ་ཞིག་ཚོགས་ཏེ།ནམ་རྒྱུན་མོ་ལྟ་རྩིས་འདེབས་དང་མངོན་ཤེས་མཐུ་སྐྱེད་པ་མཁའ་འགྲོ་མ་དང་།ཡང་ན་གྲུབ་ཐོབ་མ་ཡིན་གསུང་མཁན་ཁག་ཅིག་འདུ་འཛོམས་བྱས་པའི་བརྙན་ཐུང་ཞིག་སྤྱི་ཚོགས་བརྒྱུད་ལམ་དུ་ཁྱབ་སྟེ།བོད་ཕྱི་ནང་གཉིས་སུ་ལབ་གླེང་མང་པོ་བྱུང་རྗེས།ཁ་སང་ཕྱི་ཚེས་༢༩ཉིན་དཀར་མཛེས་དགོན་པའི་མཁན་རིན་པོ་ཆེ་དགེ་བཤེས་དགྲ་འདུལ་མཆོག་གིས་དེའི་སྐོར་ལ་གསུང་བཤད་ཅིག་གནང་བའི་ནང་།ཁ་སང་དེ་རིང་དཀར་མཛེས་ཁུལ་དུ་བླ་མ་དང་མཁའ་འགྲོ་མ་ཡིན་ཟེར་མཁན་ཁག་ཅིག་ཡོང་སྟེ།ཆོས་ལུགས་ཀྱི་མིང་འཁྱེར་ཏེ་མང་ཚོགས་ལ་མགོ་སྐོར་གཏོང་གི་འདུག་ལ།མང་ཚོགས་རྣམས་དེའི་མགོ་སྐོར་གྱི་འོག་ཏུ་ཚུད་ཀྱི་ཡོད་པ་རེད།སྔོན་མ་ཡིན་ན་དཀར་མཛེས་ལུང་པར་བླ་མ་དང་མཁའ་འགྲོ་མ་རྫུན་མ།ཆོས་ལུགས་ཀྱི་སྟེང་ནས་འདྲ་མི་འདྲ་བཟོ་མཁན་དེ་འདྲ་ཡོད་པ་མ་རེད།ཡིན་ན་ཡང་།དེ་རིང་ཁ་སང་སྤྲུལ་རྟགས་སྟོན་གྱི་ཡོད་ཟེར་མཁན་དང་།མངོན་ཤེས་མེད་ན་མངོན་ཤེས་ཡོད་ཟེར་མཁན།སྐྱེ་བ་སྔ་ཕྱི་མཁྱེན་ཡོད་ཟེར་མཁན་གྱི་བླ་མ་རྫུན་མའི་གནས་ཚུལ་སོགས་མང་པོ་བྱུང་སྟེ།རྒྱ་ཆེ་མང་ཚོགས་དེའི་མགོ་སྐོར་ཕྱོགས་སུ་རྒྱུག་འགྲོ་བཞིན་ཡོད་པ་རེད།ཉེ་ཆར་འདི་བ་ལ་མཁའ་འགྲོ་མ་ཡིན་ཟེར་མཁན་གྱི་བུད་མེད་མང་པོ་རུབ་ནས་དེ་འདྲའི་ཐོག་ལ་མཛད་སྒོ་ཚོགས་ཏེ།གནས་ཚུལ་དེ་འདྲ་མང་པོ་བཟོ་བསྡད་ཡོད་པ་རེད།ང་ཚོར་གནས་ཚུལ་འདི་འདྲ་སྣ་ཚོགས་ཤིག་བྱུང་ནས་སྔོན་གྱི་སྐྱེས་བུ་དམ་པ་མང་པོའི་སྐལ་བ་རྫོགས་འགྲོ་བཞིན་ཡོད་པ་རེད།ཅེས་གསུངས་འདུག